Дезидерий Задор

**Дезидерий Задор**,  *Zádor Dezső*; *20. октобер 1912, Унгвар, Мадярске кральовство – †16. септембер 1985, Львов, УССР  — украинскый клавириста, органиста, композитор, диригент, педагог мадярского походжѣня в Мадярщинѣ, Чехословакии и СССР. Въедно з Иштваном Мартоном суть поважованы закладателями закарпатской композиторской школы. Заслуженый умѣлець Украины (1972).
## Вызнам
В серединѣ XX. стороча Д.&nbsp;Задор быв найфаховѣйшый музикант краю, первый в краю з ашпирантсков музичнов освѣтов, клавириста на европску мѣру, хранитель традиций органной и хоровой мѣстных школ, еден з первых професийных композиторох краю, ведучый музикознатель-фолклориста Подкарпатского Общества Наук. В совѣтской добѣ Д.&nbsp;Задор — первый композитор од Закарпатской области в Сполку композиторох УССР, первый директор Ужгородского державного музичного училища, первый професор-закарпатець на катедрѣ композиции Львовской державной конзерватории.
## Биография
Походив з родины музикантох, котры были му первыма учителями музикы. Отець, Евген (Jenő) Задор (1886–1942), быв учитель мадярской народной школы, кантор тай органиста ужгородской римокатолицкой церкви. Мати, Йозефина Задор-Борош (1882–1966), была учителька, хорова спѣвачка, гусляшка аматерской симфоничной оркестры.

Фаховы музичны знаня достав на Карловой универзитѣ (1932–1938), пражской Консерватории (1934; клавир, композиция, диригованя) тай Школѣ высшого майстерства при Конзерватории (1938; аналог ашпиратуры). Едночасно (1936–1938) — референт фолклористикы Подкарпатской Руси на министерствѣ школства в Празѣ. Од року 1938 преподавать музику в Подкарпатской Руси.

В мадярской добѣ (1939–1944) продовжуе зберати мѣстный фолклор ай популаризовати го композиторсков обробков. На материалѣ, зобраном в роках 1939–1940 ставить ся сценична композиция в обробцѣ Д.&nbsp;Задора *Русинска людова свадьба*. В року 1942 Подкарпатское Общество Наук едну за другов выдавать публикации з его участьов: зредагованый Д.&nbsp;Задором *Хоровый зборникъ* Й.&nbsp;Бокшая тай иншы, наконець в року 1944 — фолклорну зберьку з нотами *Народнѣ пѣснѣ подкарпатскихъ Русиновъ* Д.&nbsp;Задора,  Ю.&nbsp;Костьо, П.&nbsp;Милославского.

По войнѣ выучуе клавир и теорию музикы на ужгородском музичном училищу (1945–1963; 1946–1949 директором). Едночасно 1954–1963 — умѣлецкый ведучый Закарпатской филгармонии. В роках 1963–1985 — преподаватель (од 1978 професор) львовской Конзерватории.

Умер во Львовѣ, а подля его волѣ погребеный в Ужгородѣ (теметов Калвария). На честь памяти вызнамного родака, од року 1992 его ймено несе Ужгородске державне музичне училище, днесь Ужгородскый музичный коледж, де отвореный музей Д.&nbsp;Задора. Штатны одмѣны: Орден Трудовой Черленой Заставы, Орден Знак Чести, Знак Заслуженого умѣлця УССР.
## Творба
В творбѣ Д.&nbsp;Задора окрем поданых важнѣйшых композиций суть хоры на слова І.&nbsp;Франка, Ю.&nbsp;Гойды ай инш.; романсы, спѣванкы, обробкы людовых спѣванок; музика про театер:
* вокално-симфоничны
** кантата «Карпаты» (слова Ю.&nbsp;Гойды, 1959), 
** Балада о герою (слова П.&nbsp;Скунця, 1971), 
** цикл «При колысцѣ» (1972); 
* вокално-инштрументалный цикл обробок русинскых людовок (1973); 
* про симфоничны оркестры
** поема «Верховина» (1971), 
** «Карпатська рапсодія» (1974); 
* про клавир з оркестров
** Концерт (1965); 
* про цимбалы з оркестров 
** Концерт (1982); 
* про струнне трио 
** «Полонинскы образкы» (1971); 
* про клавир
** «Закарпатска суита» (1949), 
** Соната (1960); 
*про флетну з клавиром 
** Соната (1984); 
* про хор *а капелла* 
** «Віночок українських народних пісень» (1978).

## Жерела и одказы
* 
* 
* 

## Референции

Катеґорія:Диригенты
Катеґорія:Композіторы і музиканты